CELEX: 62021CN0763
Language: mt
Date: 2021-12-10 00:00:00
Title: Kawża C-763/21 P: Appell ippreżentat fl-10 ta’ Diċembru 2021 minn TUIfly GmbH mis-sentenza mogħtija mill-Qorti Ġenerali (Il-Ħames Awla) fid-29 ta’ Settembru 2021 fil-Kawża T-447/18, TUIfly GmbH vs Il-Kummissjoni Ewropea

14.2.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 73/18
            
         
      Appell ippreżentat fl-10 ta’ Diċembru 2021 minn TUIfly GmbH mis-sentenza mogħtija mill-Qorti Ġenerali (Il-Ħames Awla) fid-29 ta’ Settembru 2021 fil-Kawża T-447/18, TUIfly GmbH vs Il-Kummissjoni Ewropea
      (Kawża C-763/21 P)
      (2022/C 73/24)
      Lingwa tal-kawża: il-Ġermaniż
      
         Partijiet
      
      
         Appellant: TUIfly GmbH (rappreżentant: L. Giesberts u D. J. Westarp, Rechtsanwälte)
      
         Parti oħra fil-proċedura: Il-Kummissjoni Ewropea
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla s-sentenza tal-Qorti Ġenerali tal-Unjoni Ewropea tad-29 ta’ Settembru 2021 fil-Kawża T-447/18 u tannulla l-Artikoli 7 u 8, kif ukoll l-Artikoli 9, 10 u 11, sa fejn dawn tal-aħħar jirrigwardaw l-Artikoli 7 u 8 tad-Deċiżjoni tal-appellata (UE) 2018/628 tal-11 ta’ Novembru 2016 dwar l-Għajnuna mill-Istat SA.24221(2011/C) (ex 2011/NN) implimentata mill-Awstrija għall-ajruport ta’ Klagenfurt, għal Ryanair u linji tal-ajru oħrajn li jużaw l-ajruport (ĠU 2018, L 107, p. 1);
               
            
                  —
               
               
                  tikkundanna lill-appellata għall-ispejjeż taż-żewġ istanzi.
               
            
         Aggravji u argumenti prinċipali
      
      Insostenn tal-appell tagħha, l-appellanti tinvoka żewġ aggravji.
      Fl-ewwel lok, il-Qorti Ġenerali interpretat b’mod żbaljat l-Artikolu 107(1) TFUE fis-sentenza appellata u għalhekk kisret id-dritt tal-Unjoni Ewropea. Fil-kuntest tal-Artikolu 107(1) TFUE, il-Qorti Ġenerali qabżet il-limiti tal-interpretazzjoni permissibbli tad-dritt tal-Unjoni meta applikat il-prinċipju ta’ investitur f’ekonomija tas-suq.
      Il-Qorti Ġenerali, li segwiet f’dan is-sens lill-Kummissjoni, ikkunsidrat b’mod żbaljat li l-appellanti ngħatat vantaġġ. F’dan ir-rigward, il-Qorti Ġenerali wettqet żball ta’ liġi fl-applikazzjoni ta’ numru ta’ kunsiderazzjonijiet inammissibbli meta applikat il-prinċipju ta’ investitur f’ekonomija tas-suq. L-ewwel, il-Qorti Ġenerali interpretat l-Artikolu 107(1) TFUE mhux strettament b’mod oġġettiv, iżda b’mod suġġettiv. Meta għamlet dan, il-Qorti Ġenerali (li segwiet f’dan is-sens lill-Kummissjoni) ibbażat ruħha fuq il-fatt li l-Istat Membru ma kien fassal l-ebda pjan ta’ negozju qabel ma ġew konklużi l-ftehimiet. Madankollu, dan ma kienx jikkorrispondi mal-ġurisprudenza u l-prassi amministrattiva ta’ dak iż-żmien, b’tali mod li l-qorti kisret ir-rekwiżit tal-protezzjoni tal-aspettattivi leġittimi u tal-projbizzjoni tar-retroattività.
      Barra minn hekk, il-Qorti Ġenerali bbażat l-analiżi tagħha dwar il-profittabbiltà biss fuq kunsiderazzjonijiet ta’ profittabbiltà għal żmien qasir, għalkemm dan kien materjalment żbaljat skont il-ġurisprudenza tal-qrati Ewropej u ma kienx konformi mal-prassi amministrattiva fiż-żmien ikkonċernat. B’dan il-mod, il-Qorti Ġenerali applikat il-linji gwida tal-Kummissjoni dwar l-avjazzjoni għall-ftehimiet, b’effett retroattiv inammissibbli, biss wara li l-ftehimiet ta’ kummerċjalizzazzjoni kienu ġew konklużi. L-applikazzjoni nnifisha kienet ukoll żbaljata. Il-Qorti Ġenerali bbażat ukoll il-konstatazzjonijiet tagħha fuq allegati partikolaritajiet fis-settur tal-linji tal-ajru low-cost, li ma kinux jeżistu fiż-żmien ikkonċernat.
      L-appellanti ssostni li kieku tqiesu l-kunsiderazzjonijiet ta’ profittabbiltà fit-tul, jew fl-assenza tal-okkorrenzi ta’ ksur imsemmija qabel, l-eżistenza ta’ għajnuna fis-sens tal-Artikolu 107(1) TFUE kellha tiġi miċħuda.
      Fit-tieni lok, l-appellanti tikkontesta lill-Qorti Ġenerali li applikat b’mod żbaljat l-Artikolu 107(3)(c) TFUE fil-livell tal-ġustifikazzjoni eventwali tal-għajnuna u li nqabdet f’kontradizzjonijiet evidenti.
      L-ewwel, l-istandard ta’ stħarriġ magħżul mill-Qorti Ġenerali (li jiffoka biss fuq il-profittabbiltà tat-titjiriet individwali operati mill-appellanti) kien materjalment żbaljat, peress li ma kkunsidrax d-distinzjoni bejn il-livell tal-fatti u l-livell tal-ġustifikazzjoni, meħtieġa mis-sistema legali. Barra minn hekk, l-istandard (b’mod partikolari fir-rigward tal-ftehim ta’ kummerċjalizzazzjoni tal-2003) ma jikkorrispondi bl-ebda mod mal-prassi amministrattiva jew ġudizzjarja rilevanti fiż-żmien ikkonċernat. Barra minn hekk, il-Qorti Ġenerali naqset għal kollox milli tieħu inkunsiderazzjoni l-ħtiġijiet tat-trasport tar-reġjun ta’ Kärnten, fil-livell tal-appellanti, b’differenza minn dak li għamlet fil-livell tal-għajnuna mogħtija lill-ajruport. Hawnhekk teżisti kontradizzjoni li ma tistax tissolva minħabba ix-xebh jew l-istess interessi tal-għajnuna mogħtija lill-ajruport u lill-appellanti. Il-Qorti Ġenerali naqset milli tikkunsidra l-valuri fundamentali tal-Artikolu 107(3) TFUE u għalhekk kisret din id-dispożizzjoni.
      L-appellanti ssostni li applikazzjoni korretta tal-Artikolu 107(3) TFUE kien twassal sabiex l-għajnuna titqies iġġustifikata.